Maʉ̃ tẽã Jesús pʉrrʉasia Galilea druadꞌe, Judea druadꞌera pʉrrʉa krĩña ẽbasia judíorãba beaita jirpanʉba.
Kꞌaita bata nʉmasia fiesta judíorãne de pãne duanebadata.
Mawũẽ zhi mebẽrãbara Jesúa mawũãsidꞌa: Namaʉ̃bara wãrũã Judea druaedꞌa, maĩnu bʉ pẽwã bꞌebidꞌa ũdudꞌamarẽã bʉa obꞌʉta.
Iabꞌaʉba izhita ũdukꞌawabiga krĩña bꞌʉbara kꞌãrẽ chupea o ẽã. Mawũẽ bʉara kꞌãwũã kꞌãrẽ onʉmaẽrã jõmaʉ̃ daidꞌu kꞌãrẽ odua.
Mawũãsidꞌa miã zhi mebẽrãbidꞌa izhidꞌebema ĩjãna ẽãba.
Mawũãnaĩ Jesúsbara mawũãsia: Mʉrã wadꞌi wãĩne bꞌʉ ẽã, mawũãmina marã baridu ʉ̃madaudꞌe wã bꞌeya.
Naʉ̃ ẽjũãne bꞌebara marã ũduama ẽã, mawũãmina mʉrã ũduama bꞌea mʉã jara bꞌʉba ãzha obꞌera bia ẽãta.
Marã wãrĩzeudua fiestaidꞌu, mʉrã wadꞌi wãrĩze ẽã maʉ̃ fiestaidꞌura, mʉ wãĩ ewarira wadꞌi araba ẽã.
Maʉ̃ta jarakꞌape bꞌesia Galileadꞌe.
Jesús fiestadꞌe bꞌadꞌa de pãne duanu maẽ
Zhi mebẽrã wãrĩzekuadꞌa tẽãne izhisidꞌa wãrĩzesia fiestaidꞌu, mawũãmina jõmaʉ̃ daidꞌu wã ẽbasia, awuarabʉrʉ wãsia chupea.
Maʉ̃ne judíorãbara fiestadꞌe jʉrʉ bꞌeta mawũã duanasia: ¿Kꞌãʉ̃ sãma bꞌʉba?
Kꞌabanane edꞌara izhi ʉ̃rʉ̃rã biodꞌe bedꞌea jirpanʉta ʉ̃kʉrʉbara biata bꞌʉa aduanasia. Waya ʉ̃kʉrʉbara mawũã duanasia: Mawũã ẽã, awuarabʉrʉ zhãrãta sewa bꞌʉa.
Mawũãmina izhi ʉ̃rʉ̃rã miõta dajada bedꞌeadꞌa ẽbasia judíorã wawiaba.
Fiestara ẽsadra babʉrʉdꞌera, Jesús Daizeze deidꞌu wãrĩzepe ewara maẽ miã ũrãgꞌasia.
Mawũẽ judíorãbara bia akʉdrua mawũãsidꞌa: ¿Naʉ̃bara sãwũã kꞌawua bꞌʉ miã ũrãgꞌaidꞌebema estudia ẽbadꞌata?
Maʉ̃ne Jesúsbara mawũãsia: Ũrãgꞌata mʉã jara bꞌʉra mʉrẽ ẽã, awuarabʉrʉ Daizeze mʉ zokꞌadꞌadꞌea.
Daizezeba krĩñata okrĩña bꞌʉbara kꞌawuaya ũrãgꞌara Daizezedꞌeta, o kꞌawuaya mʉrã bedꞌea bꞌʉta mʉzhikusauba.
Izhikusauba bedꞌea bꞌʉbara izhitrʉ bia jaradꞌamarẽã bꞌʉa, mawũãmina mʉãrã Daizeze mʉ zokꞌadꞌata bia jaradꞌamarẽã bꞌʉa, mawũẽ wãrĩnuta jara bꞌʉa, aramaʉ̃ne mʉãrã sewata jara ẽã.
¿Moisébara ũrãgꞌara marãã diasi ẽka? Maʉ̃ta marãbara miõba aribꞌaedꞌa ẽã. ¿Maʉ̃ba mʉrã bea krĩña duanu ẽka?
Mawũãĩ kꞌabanabara panaʉ̃ mawũãsidꞌa: Bʉra jaiba mawũã krĩchabi bꞌʉa, ¿bʉra kꞌaiba bea krĩña nʉmʉ?
Mawũãnaĩ Jesúsbara panaʉ̃ mawũãsia: Ẽnaʉ̃bada ewade mʉã ne abꞌa obʉrʉba marã jõma kꞌawua ẽã krĩcha kꞌobꞌea.
Mawũẽ mʉã jaraya, Moisébara marãã jarasia warra zakera kꞌakua eta kꞌõnamarẽã, mawũã oira Moisédꞌeba ze ẽbasia, awuarabʉrʉ marã zhibarirã bꞌeadꞌadꞌeba zesia, aramaʉ̃ne marãbara ẽnaʉ̃bada ewadebidꞌa warra zakera kꞌakua eta kꞌõbada.
Mawũã ẽnaʉ̃bada ewadebidꞌa warra zakera kꞌakua eta kꞌõbada Daizezeba ũrãgꞌa Moiséa diadꞌata aribꞌaedꞌai kꞌarea, ¿maʉ̃ta marã mʉ bawara kĩrũ duanuka ẽnaʉ̃bada ewade mʉã jipa bꞌebibʉrʉba zhãrãta?
Zhãrãba kꞌãrẽ obʉrʉta ũdudꞌape bĩ ẽã bedꞌearãũdua, awuarabʉrʉ kꞌãrẽ obʉrʉta bigara kĩrãẽpa biga audua.